SK Úradný vestník Európskej únie C 244/19

Oznámenie francúzskej vlády týkajúce sa smernice Európskeho parlamentu a Rady 94/22/ES o podmienkach udeľovania a používania povolení na vyhľadávanie, prieskum a ťažbu uhľovodíkov (1)

(Stanovisko k žiadostiam o výlučné povolenia na vyhľadávanie tekutých alebo plynných uhľovodíkov nazývané „povolenie Languedoc“ a „povolenie Plaines du Languedoc“)

(Text s významom pre EHP)

(2008/C 244/06)

Žiadosťou z 19. apríla 2007, opravenou 16. mája 2008, spoločnosť Languedoc Petroleum Development Ltd, so sídlom na Wembley Point, 1 Harrow Road, Wembley, Middlesex HA9 6DE, Spojené kráľovstvo, požiadala o výlučné povolenie na päťročné obdobie na vyhľadávanie tekutých alebo plynných uhľovodíkov, nazývané „povolenie Languedoc“, na území s rozlohou približne 2 348 km štvorcových, ktoré sa týka časti departmentov Aude a Hérault.

Žiadosťou z 28. januára 2008 spoločnosť Lundin International SA so sídlom v Maclaunay, F-51210 Montmirail, požiadala o výlučné povolenie na päťročné obdobie na vyhľadávanie tekutých alebo plynných uhľovodíkov, nazývané „povolenie Plaines du Languedoc“, na tom istom území ako žiadosť o povolenie Languedoc.

Obvod týchto povolení je tvorený oblúkmi poludníkov a rovnobežiek postupne spájajúcimi uvedené vrcholy definované geografickými súradnicami v stupňoch, pričom začiatkom je Parížsky poludník.

Vrchol Zemepisná dĺžka Zemepisná šírka A 1,30 stupňa V 48,40 stupňa S B 0,90 stupňa V 48,40 stupňa S C 0,90 stupňa V 48,30 stupňa S D 0,60 stupňa V 48,30 stupňa S E 0,60 stupňa V 48,20 stupňa S F 0,40 stupňa V 48,20 stupňa S G 0,40 stupňa V 47,90 stupňa S

Vrchol H: priesečník rovnobežky 47,90 stupňa S a stredomorského pobrežia.

Vrchol I: priesečník poludníka 1,30 stupňa V a stredomorského pobrežia.

Vrcholy H až I: stredomorské pobrežie.

Podávanie žiadostí a kritériá na udelenie oprávnenia

Žiadatelia, ktorí podali počiatočnú žiadosť a konkurenčné žiadosti, musia spĺňať podmienky potrebné na udelenie oprávnenia, ktoré sa ustanovujú v článkoch 4, 5 dekrétu č. 2006-648 z 2. júna 2006 o oprávneniach na ťažbu a na podzemné skladovanie (Úradný vestník Francúzskej republiky z 3. júna 2006).

Spoločnosti, ktoré majú záujem o toto povolenie, môžu v časovej lehote deväťdesiat dní po uverejnení tohto stanoviska predložiť konkurenčnú žiadosť podľa podmienok uvedených v „Stanovisku o získaní oprávnení na ťažbu uhľovodíkov vo Francúzsku“, uverejnenom v Úradnom vestníku Európskych spoločenstiev C 374 z 30. decembra 1994 na strane 11 a stanovených dekrétom č. 2006-648 o oprávneniach na ťažbu a na podzemné skladovanie. Konkurenčné žiadosti sa posielajú ministrovi pre správu baní na nižšie uvedenú adresu.

O počiatočnej žiadosti a o konkurenčných žiadostiach sa rozhodne podľa kritérií na udeľovanie oprávnení na ťažbu vymedzených v článku 6 uvedeného dekrétu a rozhodnutia sa uskutočnia najneskôr 1. októbra 2009.

Podmienky a požiadavky týkajúce sa výkonu činnosti a jej ukončenia

Žiadatelia sa odkazujú na články 79 a 79.1 ťažobného kódexu a na dekrét č. 2006-649 z 2. júna 2006 o ťažobných prácach, prácach podzemného skladovania a o poriadku pre bane a podzemné skladovanie (Úradný vestník Francúzskej republiky z 3. júna 2006).

Doplňujúce informácie sa dajú získať na Ministerstve životného prostredia, energie, trvalo udržateľného rozvoja a územného plánovania (generálne riaditeľstvo pre energiu a klímu, riaditeľstvo pre energiu, SD2, kancelária pre prieskum a produkciu uhľovodíkov) [ministère de l'écologie, de l'énergie, de l'aménagement du territoire et du développement durable (direction générale de l'énergie et du climat, direction de l'énergie, SD2, bureau exploration et production des hydrocarbures], 41, boulevard Vincent Auriol, F-75703 Paris Cedex 13 [tel.: (33) 144 97 23 02, fax: (33) 144 97 05 70].

Regulačné a právne ustanovenia uvedené vyššie je možné nájsť na internetovej stránke Légifrance:

http://www.legifrance.gouv.fr

(1) Ú. v. EÚ L 164, 30.6.1994, s. 3.